**Boniteta za električna vozila in davčno priznavanje stroškov v delu, ki se nanašajo na zasebno uporabo**

**Pojasnilo FURS št. 0920-5588/2022-2, z dne 30. 03. 2022**

S tretjim členom novele Zakona o dohodnini [ZDoh-2Z](https://www.uradni-list.si/glasilo-uradni-list-rs/vsebina/2022-01-0769?sop=2022-01-0769), se je spremenil 43. člen [Zakona o dohodnini - ZDoh-2](http://www.pisrs.si/Pis.web/pregledPredpisa?id=ZAKO4697), ki ureja vrednotenje bonitet in njihovo vštevanje v davčno osnovo. Med drugim je novela na novo določila, da če delodajalec zagotovi delojemalcu osebno motorno vozilo na električni pogon za privatne namene, je vrednost take bonitete enaka nič. V skladu s 30. členom [Zakona o davku od dohodkov pravnih oseb - ZDDPO-2](http://www.pisrs.si/Pis.web/pregledPredpisa?id=ZAKO4687), so stroški, ki se nanašajo na privatno življenje davčno nepriznani, razen stroškov za zagotavljanje bonitet in drugih izplačil v zvezi z zaposlitvijo, če so obdavčena po zakonu, ki ureja dohodnino. Ker je vrednost obravnavane bonitete enaka nič, posledično navedena boniteta ne povečuje davčne osnove za dohodnino. Zato vas zanima, ali je del stroškov, ki se nanaša na zasebno uporabo osebnih motornih vozil na električni pogon s strani zaposlenih, davčno nepriznan na podlagi 30. člena ZDDPO-2.

V nadaljevanju vam odgovarjamo.

*Stroški za zagotavljanje bonitete za zasebno uporabo službenega osebnega motornega vozila na električni pogon predstavljajo davčno priznane odhodke, skladno z določbo druge točke, drugega odstavka 30. člena ZDDPO-2.*

Sprememba davčne obravnave zasebne uporabe službenih osebnih motornih vozil na električni pogon je ukrep namenjen zasledovanju okoljskih ciljev naše države. Davčna razbremenitev predstavlja pomoč pri prehodu iz uporabe osebnih vozil z motorji z notranjim izgorevanjem na čistejša, električna osebna motorna vozila. Posledice, ki jih ima obravnavana sprememba na druge davčne predpise, je po našem mnenju potrebno tolmačiti v skladu z osnovnim namenom spremembe v ZDoh-2.

Zakonodajalec je davčno razbremenitev bonitete iz naslova zasebne uporabe službenega osebnega motornega vozila na električni pogon dosegel na način, da je določil njeno vrednost. Smatra se, da je obravnavana boniteta obdavčena z dohodnino ne glede na to, da davčna obveznost dejansko ne bo nastala, ker je zakonsko določena vrednost obravnavane bonitete 0 (nič) EUR. Drugačno tolmačenje bi privedlo v položaj, ko bi bil pomemben del davčne razbremenitve pri dohodnini, namenjene zasledovanju okoljskih ciljev, izničen s povečanjem davčne obremenitve pri davku od dohodkov pravnih oseb.